**FREIRE: ¿EXTENSIÓN O COMUNICACIÓN? LA CONCIENCIA EN EL MEDIO RURAL**

Paulo Freireren *¿Extensión o comunicación? La concientización en el medio rural* (1973) dokumentu honetan, bere ustetan hezkuntzak jokatu beharreko papera barnebiltzen da. Horrela, Freirek, hezkuntzaren helburua bere horretan “gizona” gizaki bihurtzearena dela dio, mundua eraldatzeko beharrezkoa duen jakintza eta akzioko grina hori txertatuz.

Dokumentu honetako (1973) gaia nekazari munduan kokatzen da, eta horrela, agronomo hezitzaileak bere menpe lanean dauden nekazariei egiten dien luzapen edo hedapen okerraz mintzo da. Hau da, agronomo hezitzaileak, hezituak izaten ari diren nekazari horiei komunikazioaren bidez hezitu beharrean luzapen edo hedapenaren bidez hezten dietela. Egoera hau, bere horretan, hezkuntza sisteman irakasle hezitzaileen eta ikasle hezituen arteko harremanaren metafora bat izango litzateke.

Freire (1973) lehenik eta behin, **“extensión”** edo **luzapen** terminoaz mintzo da, eta honek biltzen duen inposaketa eta irakaskuntza pasiboaz. Luzapena, bere baitan, norbaiti zerbait luzatzean datza, bere funtzioa ezagutza transferitzea da, ideia eta ezagutza batzuk kasu honetan nekazariarengan txertatzea, hau deposito bilakatuz. Ez du nekazariaren eta agronomoaren arteko komunikazioa bultzatzen, ezta ere nekazariaren eraldaketarako gaitasuna eta kritikotasuna loratzen. Hezitzaileak, hezitzen ari den sujetu horri, zenbait ezagutza transmititzeko akzioan soilik datza luzapena, hezitua den hori sujetu pasibo bilakatuz, eta transmititzen dion informazio, ideia, eduki zein ideologia modu inposatu batean txertatuz, hezitua egoera berriei edo ustekabekoei erantzun bat burutu ezinik utziaz.

Honek, erabateko paralelokotasuna erakusten du gaur egungo hezkuntzarekiko. Izan ere, gu, ikasleok, sistema kapitalista hau menderatzen duten klase dominatzailearen mesedetan hezituak izaten gara, sistema honen erreprodukzioa, eta horrela, bere helburu nagusia den kapitalaren metaketarekin aurrera jarraitzeko. Eskolan, ikasleok sujetu pasibo bihurtzen gara, nekazarien kasuan bezala depositu batzuk bilakatuz. Batzuen interesen arabera dauden eduki, informazioa, portatzeko eta obeditzeko moduak… barneratzen ditugu, horren zergatia zalantzan jarri gabe. Eduki eta informazio amaigabeaz betetzen gaituzte, benetan bere funtsa ezagutu gabe. Kritikotasunaren, gure izaeraren, gure ideologiaren, mundua eraldatzeko dugun gaitasunaren… hedapen hori ezkutatu egiten digute ez baitigute inondik inora ere erakusten, jakin badakitelako sistema honen kontra erabil dezakegun “arma” bat dela. Horrela bada, ikasle sumiso, menpeko eta obediente bilakatzen gara, ikasi ditugun eduki guzti horiek hilabete batzuetan ahazten ditugun ikasleak, eta horrela, klase dominatzailearentzat objektu perfektu eta manipulagarriak. Egia da, badaudela zenbait gradu, Gizarte Hezkuntza kasu, gogoetara eta kritikotasunaren garapenera bultzatzen gaituztenak, hala nola, gizarte honen zapalkuntza eta injustiziak identifikatu eta horiek garaitzeko metodo edo baliabide batzuk sortzen laguntzen digutenak. Hala ere, baliabide material zein pertsonal horien sorrera, sistemaren baitan baldintzatua dago; hau da, hezitzaileak berak sistema eraldatzeko gaitasuna izan dezake, baina sistema kapitalista bere osotasunean ahulduko, urratuko edo zalantzan jarriko ez duen jardun puntual batzuen bitartez.

Luzapen honen erabilera da, Freire (1973) berak kritikatzen duena, eta honen aurrean irakaskuntza metodo bezala proposatzen duena **“komunikazioa”** da. Komunikazioak bere aldetik, errealitate historiko batean aurkitzen den gizaki horrengana iristea du funts nagusia. Gizaki horri kontzientzia piztuz eta irakatsiz. Modu honetara, sujetu aktibo bihurtuko da eta errealitatea eraldatzeko gai izango da, hau da, edozein arazori aurre egiteko gai. Ez da beste pertsona baten ideologia edo hitzekin betea izango, baizik eta ikasitako hori aplikatzeko gai izango da bere egunerokotasuneko edozein situazio konkretutan. Bere printzipioak, ideiak eta eskubideak defendituko ditu edozein injustiziaren aurrean, eta horrela, kasu honetan nekazaria bizi den garaiko sistema horri (feudalismoa dela uste dut) aurre egiteko eta eraldatzeko gai bihurtuko da.   
Modu honetan, agronomoa bere hezitzaile izango da eta paper garrantzitsua jokatuko du. Azkenean, mundua globalki ulertzen lagunduko dio, eta bere esperientziak nekazariarenarekin partekatuko ditu aholkuak emanez eta arazoei nola aurre egin azalduz, finean, bere laguntzailea izango da, eta ez bere “nagusia” edo agintaria.

Klasean eduki genuen eztabaidaren ostean, nik uste dut nahiko argi gelditu zela egungo hezkuntza sistemarekin ez gatozela bat. Hezitzaile edo irakasleen paperak ez duela beste batzuen mesedetan dagoen ezagutza transmititzen oinarritu behar uste dut, baizik eta kolektiboki gu denon interesetara (puntu bat arte noski) oinarritzen diren edukien irakaspen batean. Hau da, hezitzaileen funtzioa eduki bat edo informazio bat transferitzea baino askoz gehiago izan behar duela uste dut: guri kontzientzia bat sortzea, hausnarketarako lekua utzi eta horretara bultzatzea, eztabaidak bideratzea, ikuspuntu desberdinak erakustea…, eta beraiek gure bidean gure laguntzaile izan behar direla. Horrela, bakoitzaren nortasuna eta ideien sorrera edo eratzearen alde egin behar dute, eta ez hezkuntza sistemak bere baitan biltzen dituen eduki horietara mugatu.

Horrela bada, eta Freireren (1973) ideietan oinarrituz, hezkuntzak berak komunikazioa bultzatu beharko lukeela uste dut, eta ez gaur egun bultzatzen duen luzapen edo hedapena. Klase dominatzailearen mesedetara dagoen edukia emateaz utzi, eta ikasleen mesedetara egingo duen ezagutza transmititu behar duela deritzot. Modu honetan, sistema hau eta honek barnebiltzen dituen ezberdintasun eta injustiziekin bukatzeko baliabide bat bihurtuz hezkuntza: gure kritikotasuna, kontzientzia, ideiak eta ideologia garatzen utziko digun eta gure artean harremantzeko eta komunikatzeko eredu berri bat sortuko duen baliabide bat hain zuzen ere.  
Autoreak dioen bezala: “*Conocer no ese el acto, a través del cual un sujeto transformado en objeto, recibe, dócil y pasivamente, los contenidos que otro le da o le impone. El conocimiento, por lo contrario, exige una presencia curiosa del sujeto frente al mundo. Requiere su acción transformadora sobre la realidad. Demanda una búsqueda constante. Implica invención y reinvención.*” (Freire, 1973, 10.orr.)

**Bibliografia:**

Paulo Freire (1973): *¿Extensión o comunicación? La concientización en el medio rural*. Siglo XXI Argentina Editores S.A., pp. 9-41.